ויאמר ה' אל משה במדין לך שוב מצרים - אמר רבי יוחנן: למדתך תורה דרך ארץ, שהנשבע בפני חבירו לא יתירנו אלא בפניו, שלא יחשדנו שהוא נשבע לשקר, שכן אתה מוצא, שמשה נשבע ליתרו והלך למדין והתיר שבועתו בפניו, שנאמר: ויאמר ה' אל משה במדין. אמר לו הקדוש ברוך הוא: במדין נשבעת, לך והתיר שבועתך במדין. כי מתו כל האנשים וגו' וכי מתו והלא דתן ואבירם הם, והם היו עם קרח במחלקותו?! אלא מאי מתו? שֶׁנִּתְעַנוּ. ארבעה הן חשובין כמתים: סומא, ומצורע, ועני, ומי שאין לו בנים. (וכולן קרא במסכת עבודת כוכבים):